CPN คาดผลประกอบการ Q2/59 ใกล้เคียง Q1 คงเป้ารายได้ทั้งปีโต 14-15%
CPN คาดผลประกอบการ Q2/59 ใกล้เคียง Q1 คงเป้ารายได้ทั้งปีโต 14-15% เดินหน้าเปิดศูนย์การค้าเพิ่ม
1 มิ.ย. 2559

น.ส.นภารัตน์ ศรีวรรณวิทย์ ประธานเจ้าหน้าที่บริหารการเงิน และผู้ช่วยผู้จัดการใหญ๋สายงานการเงินบัญชีและบริหารความเสี่ยง บริษัท เซ็นทรัลพัฒนา จำกัด (มหาชน) หรือ CPN เปิดเผยว่า บริษัทคาดว่าแนวโน้มผลประกอบการในไตรมาส 2/59 คาดว่าจะใกล้เคียงกับไตรมาสแรก แม้ว่าในช่วงเดือน เม.ย.ที่ผ่านมาจะมียอดขายเพิ่มขึ้นจากเป็นช่วงของวันหยุดยาวก็ตาม แต่ในเดือนมี.ค. และ พ.ค.เป็นช่วงของโลว์ซีซั่น
ทั้งนี้ บริษัทยังคงเป้าหมายรายได้ปีนี้จะเติบได้ราว 14-15% จากปีก่อนทำได้ 2.66 หมื่นล้านบาท โดยจะมีการรับรู้รายได้เข้ามาเต็มปีของศูนย์การค้าที่เซ็นทรัลพลาซ่าเวสท์เกต ,เซ็นทรัลพลาซ่าระยอง และเซ็นทรัลเฟสติวัลอีสต์วิว ซึ่งทั้งหมดเปิดให้บริการเมื่อปีก่อน ขณะที่เตรียมปรับขึ้นค่าเช่าพื้นที่ศูนย์การค้าอีก 2-3% และพื้นที่สำนักงานให้เช่า 3-5% ในปีนี้
สำหรับเงินลงทุนปีนี้ยังอยู่ในระดับ 1.4-.15 หมื่นล้านบาท ซึ่งจะใช้ในเรื่องของการเปิดศูนย์การค้าแห่งใหม่เพิ่มขึ้นอย่างต่อเนื่อง และปรับปรุงศูนย์การค้าเดิม รวมถึงซื้อที่ดินเข้ามาเพิ่ม โดยปีนี้บริษัทมีแผนเปิดศูนย์การค้าแห่งใหม่เพิ่มอีก 1 แห่ง คือ เซ็นทรัลพลาซ่านครศรีธรรมราช ในช่วงเดือน ก.ค.59 ส่วนปี 60 จะเปิดศูนย์การค้าเซ็นทรัล 2 แห่ง อีกทั้งอยู่ระหว่างการปรัปรุงพื้นที่ศูนย์การค้าจำนวน 4 แห่ง คาดว่าจะเปิดให้บริการได้ภายในปีนี้
ทั้งนี้ บริษัทยังอยู่ระหว่างการก่อสร้างโครงการคอนโดมิเนียม จำนวน 3 โครงการ คาดว่าจะดำเนินการก่อสร้างเสร็จได้ในปี 61 และจะรับรู้รายได้จากการโอนกรรมสิทธิเข้ามาเลย ซึ่งบริษัทตั้งเป้าจะมีสัดส่วนรายได้จากคอนโดมิเนียมราว 5-7% ของรายได้รวม
นอกจากนี้ ภายในปีนี้จะได้ความชัดเจนการแปลงสภาพกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) มาเป็นกองทรัสต์เพื่อการลงทุนในสิทธิการเช่าอสังหาริมทรัพย์ (REIT) โดยขณะนี้อยู่ระหว่างรอความชัดเจนในเรื่องของกฎเกณฑ์ต่าง ๆ จากคณะกรรมการกำกับหลักทรัพย์และตลาดหลักทรัพย์ (ก.ล.ต.) 